ประธานาธิบดีอินโดนีเซียแต่งตั้งผู้บัญชาการทหารสูงสุดและอัยการสูงสุดคนใหม่
ประธานาธิบดีอินโดนีเซียแต่งตั้งผู้บัญชาการทหารสูงสุดและจะเลือกอัยการสูงสุดคนใหม่ซึ่งเชื่อว่าเป็นความพยายามปฏิรูปกองทัพและปราบคอรัปชั่น
ประธานาธิบดีอินโดนีเซีย Susilo Bambang Yudhoyono เพิ่งจะแต่งตั้งผู้บัญชาการทหารสูงสุดคนใหม่ของอินโดนีเซีย และคาดว่าอีกไม่นานจะแต่งตั้งรัฐมนตรีว่าการกระทรวงยุติธรรมคนใหม่เช่นกัน นักวิเคราะห์เชื่อว่าการเปลี่ยนแปลงทางการเมืองครั้งล่าสุดในอินโดนีเซียครั้งนี้ บ่งชี้ให้เห็นถึงความพยายามของประธานาธิบดีอินโดนีเซียในการปฏิรูปกองทัพและต่อต้านการทุจริตคอรัปชั่น นักวิเคราะห์การเมืองอินโดนีเซีย คุณ Wimar Witoelar บอกว่าเขาไม่ค่อยแปลกใจที่ประธานาธิบดี Yudhoyono ซึ่งเป็นอดีตนายพลกองทัพบก จะเลือกดำเนินตามธรรมเนียมการหมุนเวียนตำแหน่งดังกล่าวทางด้านคุณ Alexandra Retno Wulan แห่งศูนย์ศึกษายุทธศาสตร์และการต่างประเทศเชื่อว่าการตัดสินใจครั้งนี้เป็นสัญญาณแสดงให้เห็นถึงความมุ่งหมายของประธานาธิบดี Yudhoyono ที่จะปฏิรูปกองทัพ คุณ Wulan มองว่ากองทัพเรือนั้นไม่มีข้อกล่าวหาเรื่องการละเมิดสิทธิมนุษยชนเหมือนกับกองทัพบก และการเลือกผู้บัญชาการกองทัพเรือให้เป็นผู้บัญชาการทหารสูงสุดในครั้งนี้เป็นไปตามยุทธศาสตร์การป้องกันประเทศที่ต้องการสร้างกองทัพเรือที่เข้มแข็งสำหรับประเทศอินโดนีเซียที่ประกอบด้วยหมู่เกาะหลายพันเกาะ ในขณะเดียวกัน ประธานาธิบดี Yudhoyono จะต้องแต่งตั้งอัยการสูงสุดคนใหม่ในเร็ววันนี้ ซึ่งหลายคนเชื่อว่าจะเป็นการแสดงให้เห็นว่าประธานาธิบดี Yudhoyono เอาจริงเอาจังเรื่องการปราบปรามการทุจริตคอรัปชั่นแค่ไหน ทางประธานาธิบดี Yudhoyono เองกล่าวว่าขณะนี้มีตัวเลือกหลายคน ทั้งอัยการมืออาชีพ ตัวแทนจากองค์กรด้านสิทธิมนุษยชนและจากองค์กรต่อต้านการคอรัปชั่น แต่ยืนยันว่าจะไม่เลือกนักการเมืองมาดำรงตำแหน่งนี้อย่างแน่นอน อย่างไรก็ตาม นักวิเคราะห์บางคนกังวลว่าประธานาธิบดี Yudhoyono อาจกำลังอยู่ภายใต้แรงกดดันให้ตอบแทนพรรคพวกนักการเมืองของตนในช่วงสมัยสุดท้ายของตำแหน่งผู้นำประเทศ ซึ่งรวมถึงผู้สนับสนุนที่ประสงค์จะได้รับการปกป้องเรื่องการคอรัปชั่นด้วย แต่ผู้เชี่ยวชาญบางคนไม่คิดเช่นนั้น คุณ Wimar Witoelar เป็นผู้หนึ่งที่เชื่อว่าประธานาธิบดี Yudhoyono จะไม่นำชื่อเสียงเกียรติประวัติในช่วงที่ผ่านมาแลกกับการตอบแทนทางการเมือง นักวิเคราะห์การเมืองผู้นี้เชื่อว่าขณะนี้ประธานาธิบดี Susilo Bambang Yudhoyono กำลังพยายามสร้างชื่อเสียงให้เป็นหนึ่งในผู้นำโลกเหนือไปจากตำแหน่งประธานาธิบดี จึงไม่น่ายอมทิ้งจุดมุ่งหมายที่ว่านี้เพียงเพื่อสร้างความพึงพอใจให้แก่นักการเมืองส่วนหนึ่งในประเทศ คุณ Witoelar ยังบอกด้วยว่าแม้บางคนยังคงกังขาต่อระยะเวลาในการปฏิรูปการเมืองอินโดนีเซีย แต่ประธานาธิบดี Yudhoyono กำลังเดินหน้าอย่างต่อเนื่องเพื่อสร้างเสถียรภาพทางการเมืองและพัฒนาเศรษฐกิจอินโดนีเซียอยู่ในขณะนี้